Իր օրհնության խոսքն ասաց առաջնորդ Սրբազանը՝ ի մասնավորի նշելով. «Մեր աղոթքները ավելի զորավոր ու լսելի են դառնում Աստծուն, երբ սուրբերի աճյունի առջև ծնկաչոք ու խոնարհ հայցում ենք նրանց բարեխոսությունը: Այնպես, ինչպես որ մեր սրբերն են փութաջանորեն մեր աղոթքները առ Աստված հասցնում, նույնպես և մենք պարտավոր ենք ջանասիրությամբ պահպանել ու շեն պահել իրենց դամբարաններն ու սրբավայրերը: Գուգարաց թեմի և հայաստանաբնակ հավատավոր ժողովրդի համար հոգեհարազատ այս սրբավայրը՝ Արդվու Սրբանեսի վանքը, անհնար է պատկերացնել առանց ուխտավորի: Յուրաքանչյուր ուխտավոր պետք է գիտակցի, որ ուխտագնացությունների շարքը առանց Սուրբ Հովհան Օձնեցի Հայրապետի դամբարան այցելության կմնա, անկատար ու թերի:»